SKRIFTLIG FORESPØRGSEL E-2593/02

af Antonios Trakatellis (PPE-DE) til Kommissionen

(18. september 2002)

Om: Valglister og ulovlige helleniseringer

Med ændringen af valglistesystemet skal kommunal- og amtsrådsvalgene i Grækenland gennemføres under anvendelse af valgkort og ikke valgbøger. Ifølge meddelelser i den græske presse og klager fra oppositionen har det kunnet konstateres, at der har været opført et stort antal personer på valglisterne, som ikke var berettiget til at få græsk indfødsret, og som i henhold til indenrigsministeriet nu dog er blevet slettet af valglisterne. Det anføres imidlertid ikke præcist, hvor mange det drejer sig om, ej heller andre detaljer vedrørende tildelingen af indfødsretten.

Under hensyntagen til ovenstående bedes Kommissionen give følgende oplysninger:

1. Har Kommissionen fået fyldestgørende oplysninger fra de græske myndigheder vedrørende den beviseligt ulovlige tildeling af indfødsret, det præcise antal samt detaljerede oplysninger om tilbagekaldelserne heraf?

2. Under forudsætning af, at tilbagekaldelserne er blevet meddelt Kommissionen, hvilke foranstaltninger vil den da iværksætte for at opspore de ulovligt naturaliserede personer, som muligvis opholder sig i en anden af EU's medlemsstater?

3. Hvis den græske regering endnu ikke har meddelt Kommissionen disse oplysninger, vil den da anmode herom med henblik på at kunne kontrollere, hvorvidt de ulovligt naturaliserede personer befinder sig på EU's territorium med illegetime pas?

Svar afgivet på Kommissionens vegne af Antonio Vitorino

(24. oktober 2002)

På baggrund af ændringerne i det græske valglistesystem rejser det ærede medlem en række spørgsmål om statsborgerskab i Grækenland. Disse spørgsmål er blevet behandlet i skriftlig forespørgsel P-24/02(1) og mundtlig forespørgsel H-87/02 i spørgetiden på Parlamentets samling i februar 2001(2) og H-0706/02 i Parlamentets spørgetid i februar 2001(3). Kommissionen bekræfter de synspunkter, der er anført heri.

Kommissionen gentager, at spørgsmålet om statsborgerskab udelukkende hører under den enkelte medlemsstats kompetenceområde, således som det fremgår af den erklæring om statsborgerskab, der er knyttet til Maastricht-traktaten(4). Hver enkelt medlemsstat fastlægger derfor betingelserne for erhvervelse og fortabelse af statsborgerskab under hensyntagen til EU-lovgivningen(5). Det følger heraf, at Grækenland fastlægger betingelserne for erhvervelse og fortabelse af græsk statsborgerskab, og at det er de græske myndigheder, der kontrollerer, at disse betingelser håndhæves korrekt. Det gælder også de tilfælde, der nævnes af det ærede medlem.

Da håndhævelsen af den nationale lovgivning om erhvervelse og fortabelse af statsborgerskab hører under de enkelte medlemsstaters kompetenceområde, bliver der ikke aflagt rapport til Kommissionen i disse anliggender. Kommissionen har derfor hverken anmodet om eller modtaget specifikke oplysninger fra de græske myndigheder vedrørende spørgsmål om statsborgerskab. Hvad angår oplysningerne om indvandring og asyl fra de nationale myndigheder til De Europæiske Fællesskabers Statistiske Kontor (Eurostat) som led i den årlige indsamling af statistiske data, henviser Kommissionen til de allerede afgivne svar.

(1) EFT C 106 E af 4.7.2002.

(2) Skriftlig svar af 13.2.2001.

(3) Skriftlig svar af 2.10.2001.

(4) Erklæring nr. 2 om statsborgerskab i en medlemsstat, EFT C 191 af 29.7.1992.

(5) Se EF-domstolens dom i sag C-369/90 Micheletti af 7.7.1992, Sml. 1992, s. I-4239.